Skorsing raak nie Russiese Grand Prix | Netwerk24
Skorsing raak nie Russiese Grand Prix
10 Desember 2019 11:34
Die Russiese Grand Prix in Sotsji. Foto: Getty Images
Die Wêreldagentskap teen die gebruik van verbode middels (Wada) het Maandag die Russe swaar gestraf nadat hulle die omstrede laboratorium in Moskou daarvan beskuldig het dat hy vervalste data aan hom deurgegee het kort nadat Wada in 2018 die skorsing van sy Russiese eweknie, Rusada, opgehef het.
Rusland sal gevolglik nie in 2020 aan die Olimpiese Spele in Tokio en ook nie in 2022 aan die Winterspele in Beijing of Fifa se Sokkerwêreldbeker in Katar mag deelneem nie.
Die Russe word boonop verbied om vir vier jaar groot sportbyeenkomste aan te bied.
F1 se beheerliggaam, die Internasionale Motorsportvereniging (FIA), word deur die Internasionale Olimpiese Komitee erken en deur Wada as ’n gemagtigde ondertekenaar geklassifiseer.
Rosgonki, die organiseerders van die Russiese Grand Prix, sê in ’n verklaring: “Die kontrak met Rusland is in 2010 onderteken, lank voor die gebeure wat deur Wada ondersoek is, en is geldig tot in 2025.”
Rosgonki wys daarop die wedren is reeds op volgende jaar se kalender ingevoeg en sê dit sou “wettiglik en tegnies onmoontlik wees” om dit elders te skuif.
“Ons is vol vertroue die Russiese Grand Prix sal in 2020 en die daaropvolgende jare voortgaan en nooi almal uit na Sotsji – die kaartjieverkope is in volle gang.”
Meer oor: F1 | Formule Een | Motorsport | Wada | Rusada
IOK steun ook voorstel oor Russe